ถึงเวลาเลิกใช้งบกระตุ้นบริโภค
ธปท.เตือนรายได้-รายจ่ายไม่สมดุลเน้นเทเงินเพื่อลงทุนลดหนี้สาธารณะ
11 ส.ค. 2554

ธปท.เตือนรายได้-รายจ่ายไม่สมดุลเน้นเทเงินเพื่อลงทุนลดหนี้สาธารณะ
ธปท.ส่งสัญญาณเลิกใช้นโยบายการคลังกระตุ้นกำลังซื้อ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การกระตุ้นเศรษฐกิจที่ต่อเนื่องของภาครัฐอาจส่งผลต่อเสถียรภาพเศรษฐกิจและการคลังของประเทศได้ เพราะการกระตุ้นผ่านนโยบายการคลังจะเพิ่มภาระผูกพันต่องบประมาณ โดยเฉพาะในปัจจุบันที่รายได้และรายจ่ายภาครัฐขยายตัวไม่สมดุล โดยงบประมาณรายจ่ายช่วงปี 2550-2554 เพิ่มขึ้นถึง 8.8% แต่รายได้รัฐบาลสุทธิเพิ่มขึ้นเพียง 4.2% ดังนั้นในช่วงที่เศรษฐกิจฟื้นตัวได้ดีแล้ว รัฐบาลไม่ควรไปกระตุ้นมาก เพราะจะส่งผลต่อภาวะเงินเฟ้อ ระดับหนี้สาธารณะ และเสถียรภาพในอนาคตได้ 
“สภาวะช่วงนี้รัฐบาลไม่น่าจะกระตุ้นการใช้จ่าย การบริโภคให้งบหมดไปมากนัก แต่ควรจะเน้นการใช้จ่ายเพื่อลงทุนมาก กว่า” นายประสารเสนอแนะ
นายประสาร กล่าวว่า มาตรการที่เป็นภาระชัดเจนต่องบประมาณในทันทีหากรัฐบาลเร่งดำเนินการ คือ โครงการรับจำนำ ประกันรายได้เกษตรกร มาตรการลดค่าครองชีพ ส่วนมาตรการที่เป็นภาระผูกพันต่องบประมาณต่อเนื่องไปคือ ปรับขึ้นเงินเดือนข้าราชการ การเพิ่มเงินองค์กรปกครองส่วนท้องถิ่น (อปท.) นโยบายด้านสวัสดิการสังคม
ขณะที่มาตรการที่เป็นภาระผูกพันโดยนัย คือ การให้สินเชื่อผ่านสถาบันการเงินเฉพาะกิจของรัฐ การพักหนี้เกษตรกร นโยบายแก้หนี้ครัวเรือน 
สำหรับงบประมาณการลงทุนในโครงการรถไฟฟ้ารอบกรุงเทพฯปริมณฑล รถไฟความเร็วสูงเชื่อมหัวเมืองใหญ่ รถไฟรางคู่เชื่อมชานเมือง การพัฒนาแหล่งน้ำและชลประทานจะเพิ่มขีดความสามารถการแข่งขันของประเทศ ส่วนการลดภาษีนิติบุคคล ภาษีมูลค่าเพิ่ม การเพิ่มค่าลดหย่อนให้กับผู้ซื้อบ้านหลังแรก ผู้ซื้อรถคันแรก ลดภาษีสรรพสามิตน้ำมัน เพื่อตรึงราคาน้ำมันจะทำให้สูญเสียรายได้
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ยอดหนี้สาธารณะคงค้างงวดวันที่ 31 พ.ค. 2554 มีจำนวน 4.27 ล้านล้านบาท คิดเป็น 41.08% ของผลิตภัณฑ์มวลรวมภายในประเทศ เพิ่มขึ้นสุทธิ 3.08 หมื่นล้านบาท เมื่อเทียบกับเดือนก่อน แบ่งเป็นหนี้ที่รัฐบาลกู้โดยตรง 3.01 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.07 ล้านล้านบาท หนี้สถาบันการเงินที่รัฐบาลค้ำประกัน 1.58 แสนล้านบาท หนี้กองทุนเพื่อการฟื้นฟูฯ 3.05 หมื่นล้านบาท